Ženy v Izraelských obranných silách sú plnohodnotnými príslušníčkami Izraelských obranných síl (hebr. צְבָא הַהֲגָנָה לְיִשְׂרָאֵל‎, Cva ha-hagana le-Jisrael, angl. Israel Defense Forces, IDF), pričom Izrael je tak jedinou krajinou na svete, ktorá má zavedenú všeobecnú brannú povinnosť aj pre osoby ženského pohlavia. Ženy, zastávajúce rozličné posty v pozemných, námorných a vzdušných silách, sú ich neoddeliteľnou súčasťou od vzniku samotného štátu Izrael v roku 1948 a v súčasnosti tvoria 33 % z celkového počtu príslušníkov IDF a približne 51 % z celkového počtu dôstojníkov. Novela zákona o vojenskej službe, vydaná v roku 2000, potvrdzuje rovnoprávnosť žien v IDF takto: „Práva žien, zastávajúcich akúkoľvek úlohu v IDF, sú ekvivalentné k právam mužov.“ V súčasnosti je 88 až 92 % všetkých voľných armádnych pozícií otvorených pre ženské kandidátky.